နေဝင်စ ချိုးမ ရယ်ကူ

နေဝင်စ ချိုးမ ရယ်ကူ ကဗျာကို အမည်မသိရှေးစာဆို ရေးသားခဲ့သည်။ ရုပ်သေးသီချင်း ကဗျာအမျိုးအစား ဖြစ်သည်။

နေဝင်စ ချိုးမ ရယ်ကူ
နေဝင်စ
ချိုးမရယ်ကူ
တောသူမလေး အဝေး။

စာကိုသာ စာကိုငတ်လို့
ကူရှာသလော ကူသလော။

ရေကိုသာ ရေကိုငတ်လို့
ကူရှာလော ကူသလော။

နွားကျောင်းသားရယ်
ကျော့ကွင်းရယ်တည်
ဘယ် ... ဘယ်ကို ... ဘယ်ကိုရယ်မိ
ခြေကိုမိလို့။

ဘယ် ... ဘယ်ကို ... ဘယ်ကိုရယ်နှက်
လည်ပင်းအထက်
ခေါင်းကိုနှက်လို့။

ဘယ် ... ဘယ်ကို ... ဘယ်ကိုရယ်ခွဲ
ရင်ကိုခွဲလို့။

ရှားမီးခဲတွင်၊ ရဲရဲငယ်ကင်
အကျွန်မမြင်ဝံ့ပါပြီကလား။

ရွှေချိုးဖိုရယ်လေ
မယ့်လင်သား။

ခက်ဆစ်

၁။ ကူ = ချိုးငှက်တွန်မြည်သည်။

၂။ အဝေး = လွမ်းဆွတ်မြည်တမ်းသော အသံ။

၃။ ကျော့ကွင်း = သားရဲတိရစ္ဆာန်ကို ကျော့ဖမ်းရန် ကြိုးကွင်း။

၄။ ရှားမီးခဲ = ရှားသားကို မီးရှို့၍ရသော အလွန်ပူပြင်းသည့် မီးခဲ။

ကိုးကား 

မြန်မာ ကဗျာများ